Ciprian Ciucu (PNL), primarul Sectorului 6 și candidat pentru un nou mandat, a vorbit joi, pentru B1 TV, despre spitalul pe care vrea să-l construiască și despre stadiul în care se află cu acest proiect.
Declarațiile au fost făcute în cadrul Știrilor B1 TV, prezentate de Andreea Moraru.
„Acest spital e absolut necesar în Sectorul 6. (…) Noi, în Sectorul 6, nu avem acces ușor la servicii de sănătate pentru că nu avem spitale publice, în afară de Maternitatea Giulești, care e foarte specializată. Și plecând de la această realitate, mi-am asumat acest proiect care e cel mai greu posibil. (…)
E un proiect foarte, foarte complex, foarte bun. Va fi amplasat pe bulevardul Timișoara, între Militari și Drumul Taberie, înspre A1. Avem terenul, deci e mare lucru. L-am eliberat de sarcini, (…) am făcut intabulări, avem documente de urbanism, avem și studiu de fezabilitate votat în Consiliul Local, avem împuternicirea Municipiului București să facem acest spital și suntem pe cale de a semna finanțarea pentru că a fost votat în board-ul Băncii de Dezvoltare a Consiliului Europei în toamna trecută să ni se dea acești bani, adică ei au aprobat această finanțare, mai trebuie semnat contractul.
Suma pentru acest spital e de circa 150 de milioane de euro. Banii care vin de la Banca de Dezvoltare sunt jumătate, mă aștept ca luna aceasta cândva vicepreședintele băncii să vină la București să semnăm contractul de finanțare. Spre deosebire de alții, eu nu preznt o machetă, ci contractul de finanțare.
Și Guvernul, dl Ciucă și dl Ciolacu, mi-au promis pot să sprijine acest proiect cu 50 de milioane de euro și-ar fi foarte bine veniți.
Sectorul 6 e singurul din Europa Centrală și de Est, din câte știu eu, care beneficiază de facilitatea InvestEU. Ea e concepută de Comisia Europeană pentru proiectele foarte, foarte serioase. Chiar dacă noi luăm acești bani cu împrumut, gradul de îndatorare a României nu crește, că nu Guvernul, nu Ministerul de Finanțe garantează pentru acești bani, ci direct Comisia Europeană. Suntem primii din Europa Centrală și de Est care beneficiem de InvestEU – asta arată seriozitatea proiectului pentru că dânșii nu garantează pentru orice proiect”, a declarat primarul sectorului 6, pentru B1 TV.
„E un proiect absolut strategic pentru București. Nu vreau să sperii populația, dar eu știu că sunt spitale în București care au fost expertizate, au risc seismic de grad 2 sau 1. Dacă cineva ar publica o expertiză a unui spital cu grad 1, ar trebui ca în 30 de zile să scoată tot de acolo. Nimeni nu a publicat aceste expertize, deși sunt obligați de lege, pentru că nu au soluții. De aceea proiectul e strategic pentru tot Bucureștiul.
În caz de cutremur, aceste spitale trebuie să fie centre de relaxare, în engleză se spune ”relief centres”. La noi ar fi centre de îngreunare a suferinței și a situației”, a mai declarat Ciprian Ciucu.